19. marts 2012

**Kære forældre i 3. klasse**

Vi skal nu i gang med 4. kapitel i matematikbogen, hvor eleverne med udgangspunkt i overskriften ”Dyrehandlen” skal:

* Lære den lille gangetabel (gangestykker med to tal, der begge er mellem 0 og 10).
* Kunne regne simple delestykker (fx ”35 : 5”).
* Kende symbolet for dele (:).
* Kende til, forstå og kunne anvende begrebet rest i forbindelse med deling.
* Stifte bekendtskab med situationer fra hverdagen, hvor gange og dele benyttes.

I kan hjælpe jeres barn godt på vej med emnet derhjemme ved at lave en eller flere af følgende aktiviteter:

* + **Klap tabeller.** Vælg hvilken tabel, der skal øves. Tæl højt fra 0 og klap på lårene for de tal, der ikke er med i tabellen og i hænderne for dem, der er med (fx 3 tabellen: 0 (hænder), 1 (lår), 2 (lår), 3 (hænder), 4 (lår), 5 (lår), 6 (hænder) osv.
  + **Tabeltræning med kort.** Vælg en tabel og læg et spillekort, der svarer til på bordet. Fjern billedkort og lad jokere repræsentere 0. Vend et kort ad gangen fra kortbunken, gang det med kortet på bordet og sig gangestykke og resultat højt (fx ”6 gange 5 er 30”). Regnes stykket rigtigt, fjernes kortet, hvis ikke gives svaret og kortet ligges bagerst i bunken. Aktiviteten fortsætter til der ikke er flere kort i bunken. Tag evt. tid for at sætte fokus på hastigheden.
  + **Miniyatzy.** Spil yatzy på den øverste del af blokken. For at opnå sværere gangestykker, kan der spilles med fx 10 terninger.
  + **Hinkelege.** Vælg en tabel og tegn en hinkerude med alle resultaterne/tabeltallene i tilfældig rækkefølge. Hop mellem tallene i den rækkefølge de kommer i tabellen (fx 0-4-8-12-16 -20 osv.) og sig tallene højt. Eller hop vilkårligt mellem tallene og sig det gangestykke, der svarer til (fx trænes 5-tabellen og står man på tallet 40 siges ”8 gange 5”).
  + **Del i bunker.** En bunke rosiner, kort, mønter eller lignende tælles og deles ligeligt i et selvvalgt antal bunker – en eventuel rest fjernes. For at sætte fokus på sammenhængen mellem gange og dele beskrives opdelingen på følgende måde: ”30 delt med 5 er 6 fordi 6 gange 5 er 30”.
  + **Deletegninger** Tegn mange ens genstande fx stjerner, hjerter, bolde, kødben eller klip dem ud af reklamer/blade. Tegn et antal personer og del genstandene ligeligt mellem dem. Stykke og resultat (eventuel med rest) noteres.

God fornøjelse

Med venlig hilsen

Skriv dit navn her...